User:Doctoru crazy/sandbox

Dinamo s-a dopat psihic aseară cu o victorie la Tîrgu-Jiu şi merge mai departe în Cupa României. Roş-albii aşteaptă mîrîind acum Derby de România.

Dinamo se metamorfozează cînd vine vorba să joace cu adversari mai de soi, în special cu Pandurii. După ce-a administrat un 3-0 sec în campionat echipei atît de lăudate a lui Grigoraş, "cîinii" au început aseară în forţă şi la Tîrgu-Jiu unul din cele două examene ale săptămînii Halloween.

În prima repriză, Pandurii a fost de nerecunoscut. Roş-albii au simţit prada şi-au muşcat. Mai întîi, Alexe (21) a profitat de gafele în lanţ ale lui Viera, Mamele şi Vlad, a rămas singur cu Mingote, dar a fost blocat. La a doua oportunitate, Marius a arătat că are calităţi de fotbalist, a preluat, a înaintat cu căpitanul Pandurilor în spate şi-a reluat elegant şi precis pe lîngă Mingote: 0-1! După gol, Alexe ar fi putut marca golul săptămînii, în prelungiri, reluare de clasă de la marginea careului, din unghi, însă gazdele au fost salvate de bară.

Capul lui Grig Un prim semnal că gorjenii pot mai mult l-a dat Cristea încă din minutul 43. A profitat de imprecizia lui Luchin, a tras, Bălgrădean a fost exact. Oltenii au arătat altă atitudine după pauză, însă voinţa n-a fost însoţită de prea multă precizie. Era să dea lovitura Curtean (57), pe contră. Gorjenii împiedicaţi, "cîinii" flămînzi să mai dea o lovitură. Cînd dinamoviştii păreau că vor savura o calificare liniştită în "sferturile" Cupei şi pot să pregătească liniştiţi Derby-ul, Luchin l-a scăpat din marcaj pe Lemnaru, iar ex-dinamovistul n-a iertat, egalînd. Culmea!, la nici un minut de la introducerea sa pe teren, superinspiraţie pentru Grig.

Apărarea Pandurilor "a jucat" la Dinamo "Cîinii" erau să repete faza de la golul de deschidere, centrare Alvarez, reluare Alexe (78), mare ocazie!, Mingote a fost la post. Meciul părea a se duce în prelungiri, spre bucuria, mai ales, a steliştilor. Însă a apărut o incursiune temerară a lui Curtean, care scapă de Pleaşcă, şutează de lîngă apaticul Viera, iar Mamele le dă KO propriilor coechipieri şi-i duce pe dinamovişti în "sferturi". Nici nu mai contează ratarea incredibilă a lui Issa Ba. Dinamoviştii s-au dopat cu moral lîngă Poarta Sărutului şi aşteaptă cu mai mult optimism marea întîlnire cu Steaua.

5 ani au trecut de la ultima victorie a "cîinilor" la Tîrgu Jiu, Dinamo reuşind primul succes după 4 remize consecutive "Am fost concentraţi şi s-a văzut rezultatul. Indiferent de rezultatul de la Tîrgu-Jiu, oricum eram motivaţi pentru Derby" (Marius Alexe, atacant Dinamo)

"Dinamo joacă mai bine cu cuţitul la os. Fotbaliştii ştiu să joace meciurile tari, v-am zis asta! Prea au rîs mulţi de echipa asta, băieţii s-au motivat peste măsură, aşa va fi şi duminică" (Cristi Borcea, fost acţionar Dinamo)

"Avem mulţi jucători noi, care sînt la anul de debut în fotbalul mare, de aceea mai apar rezultate oscilante" (Dario Bonetti, antrenor Dinamo)

"Nu mi-e teamă de presiune sau de critici. Cînd se spun lucruri de fotbal, accept şi eu criticile. Repet, nu mi-e frică, ştiu că sînt antrenor la Dinamo" (Dario Bonetti, antrenor Dinamo)

"Poate nici eu n-am fost inspirat în alcătuirea echipei, Dinamo a arătat un plus de calitate, de energie. Am început săptămîna prost, am continuat-o şi mai prost" (Petre Grigoraş, antrenor Pandurii)

ALTE ŞTIRI DE LA MECI:

Grigore, improvizaţie Deşi l-a avut pe bancă pe Issa Ba, închizător, dar şi pe Rus, care a mai jucat în acea zonă, Bonetti a improvizat cu Dragoş Grigore ca mijlocaş central defensiv. Asta chiar dacă fotbalistul, stoper de meserie, n-a mai jucat de mulţi ani pe acel post, la Dinamo mai evoluînd ca închizător doar la începutul carierei sale. Nu se ştie dacă Grigore va juca pe acelaşi post şi duminică, în Derby. Inbox - După ce-a acuzat probleme la glezna dreaptă, fiind acuzat că a exagerat pentru a nu mai juca pe final de meci la Piatra-Neamţ, Edgar Alvarez a fost aseară din primul minut pe teren, fără să arate că ar avea vreo durere. - Patronul Viitorului, Gheorghe Hagi, a dorit să asiste ieri la meciul de la Tîrgu-Jiu. Aşa cum s-a obişnuit, "Regele" a ţinut să vadă jocul dinamoviştilor cu care se va întîlni în etapa a 15-a. Hagi va fi prezent şi duminică la Derby. - Andone l-a lăudat pe Bonetti: "Eu cred că a reuşit la Dinamo. Poate ar fi trebuit să-l folosească mai mult pe Dănciulescu. Eu sînt în discuţii să plec în ţările arabe, dar am şi două oferte din Liga 1". - Cătălin Munteanu a fost înlocuit în minutul 60, cu Issa Ba, pentru a fi menajat în perspectiva Derbyului.